Polog

Polog je naseljeno mjesto u gradu Mostaru, Bosna i Hercegovina.

 Geografija 
Selo Polog nalazi se u općini Mostar i smješteno je na putu Mostar - Široki Brijeg, 11 km zapadno od Mostara. Prostor današnjeg Pologa zauzima oko 40 km2, a prostire se u pravcu jug-sjever od sredine Mostarskog blata do na vrh brda Bile, u pravcu istok-zapad od brda Mikuljače, pa do potoka Grkuša i ruševina starog grada Zvonigrada.

Naseljeg se danas sastoji od tri veća zaseoka: Ovojaca, Voštana i Vlasnića, koji se nalaze sa sjeverne strane Mostarskog blata uz saobraćajnicu Mostar-Široki Brijeg. U Vlasniće, historijski gledano, spadaju zaseoci Međine, Troskoti, Žovnica i Galac.

 Historija 
7. maja 1991. godine, u vrijeme ofenzive JNA na Hrvatsku, u Pologu je nenaoružani narod izišao na cestu Mostar - Široki Brijeg i zapriječio put tenkovima JNA koji su iz mostarskog Sjevernog logora krenuli put Splita. Nakon trodnevne blokade Alija Izetbegović, tadašnji predsjedatelj Predsjedništva BiH, postiže dogovor s JNA snagama koje su zatim mirno prošle kroz Široki Brijeg te nastavili put Kupresa.  

 Stanovništvo 

 Dijelovi naselja 
Blizni Kuk, Čavari, Dočine, Donji Vlasnići, Gornji Vlasnići, Livade, Lukovača, Mustafići, Novakova Mala, Ovojci, Podbile, Podobalom, Polog, Tatar Mala, Vlaka, Zovke i Žovnica.

 Privreda 
Stanovnici Pologa bave se poljoprivredom i stočarstvom. Obližnje Mostarsko blato stanovnici koriste za uzgoj nekih poljoprivrednih kultura (loza, krompir, kukuruz, povrće svih vrsta).

 Kultura 
Kulturno-umjetničko društvo Mladost Polog osnovano je 1947. i radilo je povremeno. Ono je ponovo obnovljeno i oživljeno 1981. pod imenom KUD Mladost Polog. Društvo njeguje stare običaje, narodno pjevanje, ples, igre i narodnu nošnju. Članovi društva nastupali su na mnogim kulturnim manifestacijama kao što su Susreti s tromeđe - Dubrovnik, Međunarodna smotra folklora u Zagrebu, Mostarsko ljeto itd.
Najveći uspjeh imali su nastupom na Smotri planinskih zemalja u poljskom gradu Zakopane 1985. kad su prestavljali Jugoslaviju. Tu su osvojili prvu nagradu "zlatnu sjekiricu".

Poslije rata u Bosni i Hercegovini 1997. društvo se ponovo revitalizuje pod novim imenom Hrvatsko kulturno društvo Mladost Polog. I poslijeratno Društvo nastavilo je uspješno s radom.
Nastupali su gotovo na svim kulturnim manifestacijama u BiH i izvan nje kao što su Vinkovačke jeseni 1998. U augustu 2002. u Puli-Rovinju osvojili su prvu nagradu (grand prix) Evrope u klasi izvornog narodnog stvaralaštva. Društvo je nastupalo u septembru 2002. u Balatonu u Mađarskoj na Međunarodnoj smotri folklora.

HKD Mladost svake godine obilježava godišnjicu Zaustavljanja tenkova u Pologu 7. maja i proslavu pološkog patrona Male Gospe 8. septembra.

 Sport 
U Pologu stalno ili povremeno djeluje nogometni klub Polog osnovan 1980. Nogometni klub se najprije takmičio u ligi Mostarsko blato, potom u općinskoj i neposredno prije rata u Bosni i Hercegovini u regionalnoj ligi. Uz ovaj klub u Pologu djeluje ženski rukometni klub i teniski klub.

 Reference 

 Vanjski linkovi 
 Zvanični sajt grada Mostara